"Аԥсшәа адунеи ианыӡааран иҟоу абызшәақәа рыгәҭа игылоуп. Ҳбызшәа зқьы шықәсала еилшәарада иааиуан, аха иаакылырҟьаны изықәшәеи? Иаԥырхагои ҳәа уҵаауазар, аԥсуаа ҳауп, ҳара ҳада иаԥырхагоу ҳәа аӡәгьы дыҟаӡам. Аконституциаҿы иарбоуп аԥсуа бызшәа ҳәынҭқарратә бызшәоуп ҳәа, ус ианыҟамла иӡуан. Ус анакәха, аҳәынҭқарра аҩнуҵҟа аусқәа зегьы аԥсышәала имҩаԥысыр акәын. Уи атәы изныкымкәа иаҳҳәахьеит, аха акгьы алымҵит. Аҳәынҭқарраҿы аус зуа ауаа ирҭахым аҳәынҭқарратә усқәа ԥсышәала рымҩаԥгара, ирҭахым зынӡа. Аҵара аганахьалагьы ус, 80% аҵара ус урысшәала имҩаԥысуеит. Уи абызшәа аԥсра ӷәӷәала иацхраауа акәны иҟоуп. Убри анаҩс, анацәеи абацәеи рхәыҷқәа рхатәы бызшәа рыдмырҵозар, усҟан аҿар аԥсшәа рзымдыруа иҟалоит. Аҩны ианырымҵа ишыхәыҷу нахыс, нас 5-6 шықәса анырхыҵлак даара иуадаҩхоит. Ахәыҷбаҳчеи ашколқәеи рҿы ахәыҷқәа абызшәа ддырҵоит ҳәа аҳәара уадаҩуп, уаҟа иддырҵо аҩреи аԥхьареи ауп. Иахьа аԥсуа школқәа рҿы аԥсуаа рхәычқәа 10 нызқьҩык аҵара рҵоит, аурыс школқәа рҿы - 5299-ҩык. Урҭ рхәыҷқәа аԥсшәа иазҟазаны иҟалараны иҟам, насгьы дара ирхылҵуа ахәыҷқәа абызшәа ддырҵараны иҟаӡам", - ҳәа азгәеиҭеит Арсҭаа.
Инеиҵыху аиҿцәажәара шәазыӡырҩыр шәылшоит арадио Sputnik Аԥсны аефир аҿы.